لان السادة المسئولين فيها وصناع القرار والاعلامين والصحفين الاجلاء بعد ماسحبوا السجادة من تحت رجل الشعب فى كل حاجة قرارو وبالاجماع انهم يسحبوا منه كمان صفة الألش وبدل ماهما يعملوا العملة واحنا نألش عليها..بقوا بيعملوا العملة ويألشوا فى نفس الوقت.. ويصادف ان تأتى عملية حرمان الشعب من صفة الألش واحنا داخلين على ايام حر نااااااااار وكانت النكتة والضحكة والألشة هى الحاجة الوحيدة اللى بتخفف عن الشعب المسكين محنته وكمان بجبروتهم مش عايزين يسبوها لنا.. ياجودعان حراااااااااااااااااااام والله اللى بيحصل حرااااااااااااام مينفعش تهزروا معانا كشعب كده ده حتى هزاركم سخيف جدااااااااا ولا يحتمل والنكت بتاعتكم مسخة اووووووووووووى.. يعنى حرااااام اصحى من النوم الاقى سعد قرر يرشح نفسه للرياسة فألش عليها انا والناس واقول طب كويس هيحولها لشارع الهرم ومعا لجعل دينا لكل مواطن وببلاش بلا مرواح سينمات بقى وزحمة وتحرش وكده..وبعدها بيومين يرجع يغيير رايه..واقول عاااادى شكلها اصلا دعاية من السبكى لفيلم جديد بيعمله لسعد..ابص الاقى عمر سليمان رجع فى رأيه وقرر يرشح روحه هو كمان للرياسة (اووووووووووووووف)اصلا خلعنا الراجل علشان انت تمسكنا بداله..طب مابدل الثورة والمرمطة والناس اللى ماتت كنا رضينا بيك من الاول ع الاقل كانت الناس اللى ماتت فضلت عايشة بدل ماحنا حتى الان بنغنى يانجيب حقهم يانموت زيهم ومجبناش حاجة ولسه اللى بيموت بيموت..وكله كووم بقى وحبيب الملايين..ومعبود الجماهير.. والسياسى الدينى اللامع صاحب اعلى نسبة بوسترات فيكى ياجمهورية ده عمر دياب المسكين لما بتنزل بدعاية لأغنيه لا هو ولا تمورة بيعملوه كده ولا حتى شركة التوزيع بتعمل كده وكل ماتسأل حد بيعلق البوستر تقوله منين وبكام يقولك اجابة واحدة دى محبة فى شيخنا..طب ياسيدى انا بحب امى وابويا وعيلتى واصحابى اروح بقى اغرق شوارع مصر بوسترات ليهم ومحدش ليه عندى حاجة اصلها محبة..واحمد شفيق طبعا مش محتاج عليه اى كلام كفاية انه شفيق وانه قبل كده راح مؤتمر انتخابى راكب حصان.يعنى الراجل قايم بالواجب..ده طبعا غير هرتلة باقى المرشحين زى مرتضى منصور اللى عباره عن مخ انثى الخرتيت على جسم الماموث المنقرض..وهى حالة لاتصيب سوى1 كل 55 مليون مواطن وتزيد نسبة الاصابة بالمرض فى حال كون اسمه مرتضى منصور..ماعلينا..انا اللى عايزه اقوله بغض النظر عن كل الهرتلة اللى بنسمعها وبشوفها كل يوم من بنزين مش لاقينه ونرجع نلاقيه مرمى فى الصحرا على طريق الغردقة عاااااادى بقى او مثلا حوار قديم زى سفر الاميريكان وبعدين يطلعوا يقولك دى جريمة ومن المسئول عن سفرهم ويطلع المجلس العسكرى...الخ هرتلة وضحك ع الذقون واستغفال لشعب بحاله حكومته ومسئوليه فكرينه اهبل اووووى لدرجة انهم بيلعبوا قدام عنيهم اللعبة والشعب كله فاهمها وبرضه مفيش فايدة..كفاية لعب ياجودعان كفاية لعب ياعم المجلس كفاية لعب ياسادة يااخوان كفاية لعب ياعم الشاطر انت كمان كفاية لعب ياسيد عمرو موسى وياسيد ابواسماعيل كفاية لعب يااى مرشح او بتفكر تترشح الهى يصيبك دور برد رخم جداااا فى عز الحر لو فكرت تعملها..كفاية لعب لان فيه ناس غلابة جدااااااا كل امنيها فى الحياة تعيش مستورة..تعيش النهاردة.. والنهاردة بس يعدى على خير وبعدين تفكر فى بكرة..كفاية لعب لان الناس اللى محلتهاش غير مواشيها فى الصعيد مش حمل حمى قلاعية تأخدهم..والناس اللى ميكروباصتها وتاكسيها هى اللى بتاكلهم وعايشين على يوميتها مش حمل ازمة بنزين..كفاية لعب وتلزيق بوسترات محبة فى المرشح للرياسة وفى ناس مش لاقية تاكل فى حين ان تمن بوستر من البوسترات الكبيرة اللى بتنزل بطول المبنى ممكن يأكل اسر مش اسرة واحدة..كفاية لعب لان احنا مش عايزين اللى يلعب معانا ويستغفلنا ويلبسنا العمة..لان الشعب الغلبان ميستهلش بعد ماعمل الثورة وضحى فيها بخيره شبابه يسأل نفسه سؤال غتت وهو لماذا قمنا بالثورة؟؟؟!!